Rune Lund (EL), 2006-05-11:
Jeg skal meddele, at Enhedslisten kan støtte det her forslag.
Man kan selvfølgelig altid diskutere, hvor lang en periode og hvor mange år man skal kigge på, og hvor langt man skal kigge tilbage.
Det kan være 5 år, og det kunne også være 30 år.
Man kunne sige, at hvis man kun kiggede 5 år tilbage, så ville det være uretfærdigt over for alle de kommuner, som måske havde hævet taksterne helt tilbage fra starten af 1970'erne.
Det er lidt et svar til hr. Martin Lidegaard.
Vi synes sådan set, det er positivt, at man i det hele taget går ind og kigger på, hvad man kan gøre for at kompensere for stigningerne i billetpriserne i den kollektive trafik.
Det er sådan, at der har været utrolig mange takststigninger begyndende fra 2004, og vi godt ved, hvem vi kan takke for det.
Det kan vi takke regeringen for, og det kan vi takke Dansk Folkeparti for.
De fjernede et taksttilskud på 300 mio. kr. med virkning fra 2004.
Og siden da har vi set dramatiske stigninger i priserne på den kollektive trafik.
Fru Henriette Kjær sagde, at der var tale om overbudspolitik.
Regeringen har med kommunalreformen varslet et prisstop i den kollektive trafik, og derfor skulle der ikke komme nye prisstigninger.
Men problemet er, at niveauet i forvejen er urimeligt højt, og at regeringen har fjernet det ovennævnte taksttilskud, så trafikselskaberne har skåret ned på servicen eller sat prisen yderligere op.
Regeringens prisloft betyder også, at der ikke er økonomi til at forbedre tilbuddet i den kollektive trafik, medmindre kommunerne vil betale mere.
Det er vanskeligt for kommunerne på grund af skattestop og kommuneaftaler, og derfor er det svært at finde flere penge til den kollektive trafik.
Derfor vil den kollektive trafik med den linje, som regeringen og Dansk Folkeparti sætter, langsomt, men sikkert, blive yderligere forringet, medmindre det bliver både svært og dyrt at køre i egen bil, så folk er tvunget til at bruge kollektiv transport.
Men det er at bruge pisk for at få folk til at benytte den kollektive transport.
Jeg er sådan set
som udgangspunkt mere indstillet på at bruge en gulerod, og en sådan gulerod kan være at sætte prisen ned på den kollektive trafik.
I Enhedslisten ønsker vi priserne på den kollektive trafik sat ned.
I vores seneste finanslovudspil har vi afsat 1 mia. kr. til at holde billetpriserne nede.
Vi har sat midler af til bedre bemanding i tog og busser, og desuden har vi foreslået en betalingsring omkring København, som både kan virke dæmpende på privatbilismen, give bedre fremkommelighed og også give indtægter, som skal bruges til at forbedre det kollektive trafiktilbud.
Ideelt set mener vi faktisk, at kollektiv trafik burde være gratis, men i første omgang arbejder vi for at få prisen for en voksenbillet til at holde sig under 10 kr., og det er det, som den ene milliard i vores finanslovforslag skal bruges til.
Vi har også foreslået, at man genindførte taksttilskuddet, og vi har et 5 år gammelt forslag til forbedring af den kollektive trafik i hovedstadsområdet, som desværre ikke er blevet indhentet af virkeligheden.
Det er et forslag, som stadig væk er meget aktuelt.
Samlet set vil jeg igen sige, at vi er for det her forslag.